## José Antonio Rovira: “Generalitat, UA i UMH tenim l’obligació de convertir la resolució del TSJ en una oportunitat per a tots els estudiants de Medicina de la província d’Alacant”

*** El conseller d’Universitats assenyala que la Conselleria ha tractat sempre d’arribar a un consens i “per això va proposar la creació d’un campus interuniversitari de Ciències de la Salut en la província”
* En els pròxims dies la Generalitat convocarà les dos universitats “per a treballar des del diàleg en la millora dels drets formatius dels estudiants de Medicina de la província i de la Comunitat”
* La Conselleria va sol·licitar en setembre a la ministra de Ciència, Innovació i Universitats, Diana Morant, un canvi de la normativa perquè no hi haja exclusivitat en els hospitals per a les pràctiques, però no s’ha rebut resposta**

El conseller d’Educació, Cultura, Universitats i Ocupació, José Antonio Rovira, ha afirmat que la Generalitat i les Universitats d’Alacant i Miguel Hernández d’Elx “tenim l’obligació de convertir la resolució del TSJ en una oportunitat per a tots els estudiants de Medicina de la província d’Alacant”.

Rovira s’ha pronunciat així després de la sentència del Tribunal Superior de Justícia de la Comunitat Valenciana (TSJCV) que autoritza el grau de Medicina en la Universitat d’Alacant. La Generalitat respecta les decisions judicials i està a l’espera d’estudiar la sentència.

El conseller ha indicat que des del primer moment des de la Generalitat “es va tractar que no hi haguera un enfrontament en un jutjat entre les dos universitats públiques de la província d’Alacant” i es va apostar pel consens.

“Hem intentat arribar a un consens entre les dos universitats, proposant la creació d’un campus interuniversitari de Ciències de la Salut en la província d’Alacant que conjuminara tots els avantatges que aporten la UA i la UMH i que permetera que tots els estudiants de les dos universitats es pogueren beneficiar de fer les pràctiques sanitàries universitàries en els grans hospitals de la província d’Alacant” ha assenyalat.

El conseller ha anunciat que en els pròxims dies la Generalitat convocarà les dos universitats implicades “per a treballar des del diàleg en la millora dels drets formatius dels estudiants de Medicina de la província d’Alacant i de tota la Comunitat Valenciana”.

Així mateix, ha fet referència al Reial decret 1558/1996 de 28 de juny que establix les bases generals del règim de concerts entre les universitats i les institucions sanitàries. És per això que els estudiants de Medicina només poden realitzar pràctiques en hospitals que tinguen la consideració d’“universitaris” i, si és el cas, els hospitals universitaris només podran estar vinculats per conveni a una única universitat.

Rovira ha recordat que el mes de setembre la Conselleria va enviar un correu electrònic a la ministra de Ciència, Innovació i Universitats, Diana Morant, sol·licitant el canvi de la normativa perquè no hi haguera exclusivitat en l’ús dels hospitals “i fins hui no sabem res perquè no ha contestat”.

Fecha: 16/12/2024